Diari Oficial de la Generalitat Valenciana


Sumari del DOGV 8778, del 01-04-2020 (2020/2785)

RESOLUCIÓ de 31 de març de 2020, de la Vicepresidència i Conselleria d'Igualtat i Polítiques Inclusives, per la qual es prorroga la vigència de les resolucions i certificats de reconeixement de grau de discapacitat expedits en la Comunitat Valenciana, que es trobaren sotmesos a revisió durant l'any 2020.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8778

Data del DOGV
:   01-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2785


Data del document
:   31-03-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 31 de març de 2020, de la Vicepresidència i Conselleria d'Igualtat i Polítiques Inclusives, per la qual es prorroga la vigència de les resolucions i certificats de reconeixement de grau de discapacitat expedits en la Comunitat Valenciana, que es trobaren sotmesos a revisió durant l'any 2020. [2020/2785]  
 ANTECEDENTS DE FET  
  
1. L'extensió de la malaltia provocada pel coronavirus Covid-19 està suposant una emergència sanitària a nivell global. Tal com va declarar l'Organització Mundial de la Salut el passat 11 de març, el brot del Covid-19 s'ha convertit en una pandèmia.  
2. La Covid-19, per la seua facilitat de contagi i ràpida extensió, ha generat un greu problema de salut pública global que ha tingut com a conseqüència l'adopció de mesures sanitàries i de limitació de la lliure circulació a fi de protegir a la població, sobretot als col·lectius més vulnerables.  
  
3. La crisi sanitària i les seues conseqüències econòmiques s'estan transmetent a la societat a una velocitat inusitada i per això, es fa necessari afrontar l'impacte econòmic i social derivat d'una emergència sanitària i econòmica sense precedents, ocasionada per la referida pandèmia Covid-19, i que repercuteix directament sobre la situació socioeconòmica de les persones amb diversitat funcional i de les seues famílies.  
Així mateix, la limitació de la circulació o el tancament de serveis administratius no essencials pot generar situacions de vulneració de drets de la ciutadania que els poders públics tenen obligació de garantir.  
  
4. El reconeixement, declaració i qualificació del grau de discapacitat garanteix nombrosos beneficis, drets econòmics, laborals i socials, així com prestacions i serveis, que són indispensables per a les persones amb diversitat funcional; i en algunes resolucions i certificats de reconeixement de grau de discapacitat consta la temporalitat i data en què pot tenir lloc la revisió, d'acord amb el que s'estableix en la normativa estatal i autonòmica.  
En aquests moments, hi ha un nombre important de sol·licituds de reconeixement de grau de discapacitat pendents de resoldre, a les quals s'uneixen la revisió de les resolucions que tenen una determinada temporalitat o data de revisió al llarg de l'any 2020.  
5. D'altra banda, es fa necessari esmentar, a l'efecte de la realització de tràmits administratius, la situació excepcional actual de les persones que tenen l'obligació de romandre en els seus domicilis per la limitació de la llibertat de circulació, i les mesures preventives que s'han adoptat per a la xarxa d'oficines PROP de la Generalitat i les seus de les direccions territorials de la Vicepresidència i Conselleria d'Igualtat i Polítiques Inclusives, amb la finalitat de lluitar contra l'expansió de la Covid-19.  
  
FONAMENTS DE DRET  
  
1. El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19 estableix en el seu article 6 que ?cada administració conservarà les competències que li atorga la legislació vigent en la gestió ordinària dels seus serveis per a adoptar les mesures que estime necessàries en el marc de les ordres directes de l'autoritat competent a l'efecte de l'estat d'alarma i sense perjudici del que s'estableix en els articles 4 i 5?. A més estableix, en la disposició addicional quarta, que els terminis de prescripció i caducitat de qualssevol accions i drets quedaran suspesos durant el termini de vigència de l'estat d'alarma i, si escau, de les pròrrogues que s'adoptaren.  
2. La Generalitat, a través de la Vicepresidència i Conselleria d'Igualtat i Polítiques Inclusives, té competència exclusiva en matèria de serveis socials, de conformitat amb l'article 49.1.49a de l'Estatut d'Autonomia.  
3. L'Ordre de 19 de novembre de 2001, de la Conselleria de Benestar Social, per la qual s'estableix el procediment per al reconeixement, declaració i qualificació del grau de discapacitat en l'àmbit de la Comunitat Valenciana, modificada per Ordre 2/2019, de 16 de juliol, de la Vicepresidència i Conselleria d'Igualtat i Polítiques Inclusives (DOGV núm. 8595, de 19.07.2019), regula la resolució i revisió de grau de discapacitat, en concordança amb el Reial decret 1971/1999, de 23 de desembre, de procediment per al reconeixement, declaració i qualificació del grau de discapacitat, així com el que es disposa en l'article 11 del Reial decret legislatiu 1/2013, de 29 de novembre, pel qual s'aprova el Text Refós de la Llei General de drets de les persones amb discapacitat i de la seua inclusió social.  
4. Així mateix, l'article 2.2 de l'Ordre 3/2010, de 26 de març, de la Conselleria de Benestar Social, per la qual es crea la targeta acreditativa, modificada per l'Ordre 4/2019, de 23 de juliol, de la Vicepresidència i Conselleria d'Igualtat i Polítiques Inclusives (DOGV núm. 8602, de 30.07.2019), assenyala que ?la presentació de la targeta, juntament amb el DNI, davant les administracions públiques de la Comunitat Valenciana, així com els seus òrgans, tindrà els mateixos efectes que la resolució per la qual es reconeix el grau de discapacitat o tinga la condició de beneficiari.-  
  
Valorada l'actual situació, tenint en compte l'actual crisi sanitària ocasionada per la Covid-19, així com la càrrega de treball dels Centres de Valoració i Orientació de la Discapacitat de la Comunitat Valenciana i la necessitat de garantir els drets de les persones amb diversitat funcional, resolc  
  
  
Primer  
Prorrogar, fins al dia 14 de març de 2021, la vigència del grau de discapacitat reconegut de totes les resolucions i certificats de reconeixement de grau de discapacitat expedits en la Comunitat Valenciana, que es trobaren sotmesos a una temporalitat que s'haguera sobrepassat o vigència temporal amb data de finalització anterior al 31 de desembre de 2020.  
  
Segon  
Aquesta pròrroga de vigència s'estendrà, igualment, a la data de les Targetes de discapacitat les resolucions de les quals i certificats de reconeixement de grau de discapacitat expedits en la Comunitat Valenciana es trobaren sotmesos a una temporalitat que s'haguera sobrepassat o vigència temporal amb data de finalització anterior al 31 de desembre de 2020.  
  
Tercer  
No obstant això, independentment del que es disposa en els apartats anteriors sobre la pròrroga automàtica de la vigència establida en els certificats de discapacitat i Targetes de discapacitat, les persones amb diversitat funcional que el seu certificat haja caducat o caduque durant aquesta pròrroga automàtica que no hagen sol·licitat amb anterioritat la revisió de grau de discapacitat, hauran de sol·licitar aquesta, segons les seues circumstàncies, una vegada finalitzat l'estat d'alarma provocat per la crisi de la Covid-19, acompanyant la sol·licitud amb la documentació oportuna al Centre de Valoració i Orientació de la Discapacitat corresponent.  
  
Quart  
Sense perjudici dels apartats anteriors les persones amb diversitat funcional el grau de la qual de discapacitat s'ha incrementat per agreujament respecte del grau reconegut, podran sol·licitar la revisió de grau independentment que la prorroga del certificat hi haguera o no expirat complint en tot cas les obligacions imposades en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
  
S'adverteix que la present resolució posa fi a la via administrativa, podent interposar-se recurs contenciós administratiu en el termini de dos mesos, comptats des de l'endemà al de la seua notificació, davant la Sala contenciosa administrativa, d'acord amb el que s'estableix en la Llei 29/1998, de 13 de juliol, reguladora de la Jurisdicció Contenciós Administrativa, o recurs potestatiu de reposició davant el mateix òrgan que va dictar l'acte, en el termini d'un mes, computat en els termes ja indicats, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
  
València, 31 de març de 2020.- La vicepresidenta i consellera d'Igualtat i Polítiques Inclusives: Mónica Oltra Jarque.